recursal/SuperWikiNEXT-32B huggingface dataset:
Ο **Μάρκους Γιόνσον** (Per Markus Jonsson) (γεν. 1981) είναι διεθνής ποδοσφαιριστής από τη Σουηδία. Έχει ύψος 1,87 μ. είναι καλός στο ψηλό παιχνίδι και αγωνίζεται σε θέση δεξί μπακ και κεντρικού αμυντικού. Επίσης, είναι καλός εκτελεστής πέναλτι με ποσοστό ευστοχίας που αγγίζει το 100%. Αγωνίστηκε δέκα χρόνια στο σουηδικό πρωτάθλημα και από τον Ιανουάριο του 2010 αγωνίζεται στην Ελλάδα, στη Σούπερ Λίγκα, με τoν Πανιώνιο.

Βιογραφικό
----------

Ο Μάρκους Γιόνσον γεννήθηκε στις 9 Μαρτίου 1981 στην πόλη Βέξγε (Växjö) στη νότια Σουηδία. Ως έφηβος έπαιξε μπάλα στην ομώνυμη τοπική ομάδα και στη συνέχεια στην Έστερς Βέξγε (Östers IF), με την οποία ξεκίνησε την επαγγελματική καριέρα του το 1999. Στην ομάδα της γενέτειράς του έμεινε ως το 2005 κάνοντας πάνω από 160 εμφανίσεις. Στο διάστημα αυτό βοήθησε την ομάδα του να κερδίσει τον τίτλο στη Β΄ κατηγορία το 2002 και την άνοδο στην Α΄ Σουηδίας. Μετά τον υποβιβασμό της το 2004 τη βοήθησε να τερματίσει 2η κερδίζοντας ξανά την άνοδο το 2005.

Το 2006 πήρε μεταγραφή στην ΑΙΚ Στοκχόλμης (AIK Fotboll), με την οποία το 2009 κατέκτησε το νταμπλ, αφήνοντας δεύτερη τη Γκέτεμποργκ στο πρωτάθλημα και νικώντας τη με 2-0 στον τελικό του Κυπέλλου Σουηδίας. Επίσης, το 2006 τερμάτισε στη 2η θέση και συμμετείχε στο Κύπελλο ΟΥΕΦΑ την επόμενη σεζόν 2007-08.

Τον Ιανουάριο του 2010 συζητούσε με τη Σέλτικ Γλασκώβης αλλά τελικά υπέγραψε συμβόλαιο στον Πανιώνιο ως το καλοκαίρι του 2011.

### Στην Εθνική ομάδα

Ο Μάρκους Γιόνσον κλήθηκε για πρώτη φορά στην εθνική Σουηδίας το 2007, για τη χειμερινή τουρνέ της στη Νότια Αμερική. Το πρώτο ματς που αγωνίστηκε ήταν στις 14/1/2007 κατά της Βενεζουέλας (σκορ: 0-2), όταν μπήκε ως αλλαγή στο 80΄, ενώ έπαιξε από την αρχή σε δυο ματς επί του Εκουαδόρ, στις 18 και στις 21/1/2007 (σκορ: 1-2 και 1-1 αντίστοιχα). Τέλος αγωνίστηκε στις 24/1/2009 σε φιλικό με τις ΗΠΑ (σκορ: 2-3).

Καριέρα
-------

| Χρονιές | Σύλλογος | Συμμετοχές | Γκολ |
| --- | --- | --- | --- |
| 1988-1997 |  Βέξγε | έφηβος |  |
| 1998 |  Έστερς Βέξγε | έφηβος |  |
| 1999-2005 |  Έστερς Βέξγε | 166 | 22 |
| 2006-2009 |  ΑΙΚ Στοκχόλμης | 89 | 14 |
| 2009-10 (β΄) |  Πανιώνιος | 6 | 0 |
| 2010-11 |  Πανιώνιος | 13 | 0 |
| 2011-12 (α΄) |  Πανιώνιος | 8 | 0 |
| 2011-12 (β΄) |  Μπραν Μπέργκεν | 0 | 0 |
| Χρονιές | Εθνικές ομάδες | Συμμετοχές | Γκολ |
| 2007-2009 | Σουηδία ! Σουηδία (ανδρών) | 4 | 0 |

Τίτλοι-Διακρίσεις
-----------------

* Πρωτάθλημα Σουηδίας: 2009
* Κύπελλο Σουηδίας: 2009
* Β΄ Σουηδίας: 2002 (πρωτάθλημα), 2005 (άνοδος)

Αναφορές
--------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

1. ↑  Στα κυανέρυθρα Γιόνσον και Κολοβός[*νεκρός σύνδεσμος*]
2. ↑  International Friendly Matches 2007
3. ↑  International Friendly Matches 2009

Εξωτερική πηγή
--------------

* Στατιστικά σεζόν 2009-10

  



|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Markus Jonsson  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Η **ΧΣΦ Αμβούργο** (γερμανικά: *HSV Hamburg*) είναι σύλλογος χειροσφαίρισης με έδρα το Αμβούργο της Γερμανίας. Προήλθε από τη συνένωση των τμημάτων χειροσφαίρισης των ΦφΛ Μπαντ Σβάρταου και τη ΧΣΦ Λίμπεκ, το 1999. Το 2002 η έδρα της μεταφέρθηκε στο Αμβούργο, προκειμένου να αναπτυχθεί και να μετονομαστεί. Μετά τη μετεγκατάσταση παρουσιάστηκαν οικονομικά προβλήματα με αποτέλεσμα η ομάδα να μη διαθέτει πλέον άδεια συμμετοχής στην πρώτη κατηγορία. Με την επένδυση του νέου προέδρου Αντρέα Ρούντολφ το 2005, ο σύλλογος ήταν σε θέση να επικεντρωθεί και πάλι στο καθαρά αγωνιστικό κομμάτι.

Η ΧΣΦ Αμβούργο δεν αποτελούσε τμήμα του Αμβούργου ΣΦ, είχε μόνο το δικαίωμα να χρησιμοποιεί το λογότυπό της και τα αρχικά της για λόγους δημοσιότητας. Στις 20 Ιανουαρίου του 2016 η άδειά της αφαιρέθηκε λόγω παραβιάσεων. Για την περίοδο 2016–17, ο σύλλογος δεν είχε δικαίωμα συμμετοχής στην πρώτη ή τη δεύτερη κατηγορία. Ως αποτέλεσμα η ομάδα δήλωσε σημμετοχή στην τρίτη κατηγορία, στο βορρά.

Επιτυχίες
---------

### Εγχώριες διοργανώσεις

* **Πρωτάθλημα Γερμανίας**
	+ **Πρωταθλήτρια (1)**: 2011
* **Κύπελλο Γερμανίας**
	+ **Κυπελλούχος (2):** 2006, 2010
* **Σούπερ Καπ Γερμανίας**
	+ **Νικήτρια (4)**: 2004, 2006, 2009, 2010

### Ευρωπαϊκές διοργανώσεις

* **Τσάμπιονς Λιγκ**
	+ **Πρωταθλήτρια (1)**: 2013
* **Κύπελλο Κυπελλούχων**
	+ **Κυπελλούχος (1):** 2007

Παραπομπές
----------

1. ↑  welt.de: *HSV Handball: Strenge Auflagen dämpfen Freude*, 27. May 2004 *German*
2. ↑  «Lizenzentzug für HSV Handball». *dkb-handball-bundesliga.de*. 20 Ιανουαρίου 2016.

Εξωτερικοί σύνδεσμοι
--------------------

* Επίσημος ιστότοπος


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα HSV Hamburg  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Η **Bugatti Type 101** ήταν το μοναδικό μεταπολεμικό αυτοκίνητο παραγωγής από τη γαλλική αυτοκινητοβιομηχανία Bugatti, πριν τη διακοπή της το 1963 και την αναβίωσή της το 1991. Στην πραγματικότητα, ωστόσο, η Type 101 δεν ήταν ένα κυριολεκτικά νέο μοντέλο, αλλά μια βελτιωμένη μετεξέλιξη του τελευταίου προπολεμικού μοντέλου της Bugatti, δηλαδή της Type 57, που είχε παραχθεί από το 1934 έως το 1940 σε 710 αντίτυπα. Συνολικά, η Bugatti κατασκεύασε μόλις 7 αντίτυπα σειράς Type 101 τα έτη 1951 και 1952, ενώ κατασκευάστηκε και 1 ακόμα αντίτυπο το 1965.

Παραγωγή
--------

Bugatti Type 101 Cabriolet του 1951.
Η παραγωγή της Bugatti Type 101 γινόταν με σχετικές μετατροπές στα σασί των Type 57, όλες από τους βελτιωτικούς οίκους Gangloff, Guillore, Antem και Virgil Exner / Ghia. Αντιθέτως, ο κινητήρας 3.3 λίτρων (3.257 cm³ ή 198 κυβικών ιντσών), βενζίνης και 8-κύλινδρος σε σειρά (I8) του Type 57 παρέμεινε αμετάβλητος. Ήταν επίσης προφανές σε κάθε παράμετρο ότι το Type 101 δεν ήταν ένα νέο αυτοκίνητο: η Bugatti χρησιμοποίησε επίσης πολλά εξαρτήματα στην κατασκευή και τελική διαμόρφωση του πλαισίου που είχε ήδη παραχθεί πριν από τον πόλεμο και έκτοτε στεγαζόταν στις αποθήκες του εργοστασίου. Μαζί με το αρχικό δοκιμαστικό πρωτότυπο, μόλις 7 αντίτυπα κατασκευάστηκαν το 1951 και το 1952, σε ποικιλία τύπων αμαξώματος, και μάλιστα το τελευταίο από αυτά κατάφερε να πωληθεί μόλις το 1958.

Σύμφωνα με σχετική πηγή, το μήκος τους ήταν 5.050 χιλιοστά για την εκδοχή σεντάν και 5.200 χιλιοστά για την εκδοχή Cabriolet / καμπριολέ, το πλάτος τους ήταν 1.720 χιλιοστά, το ύψος τους ήταν 1.550 χιλιοστά και το βάρος τους κατά κανόνα ήταν στα 1.750 κιλά.

Το 1965, κατασκευάστηκε 1 ακόμα αντίτυπο της Type 101, σε εκδοχή roadster με κοντύτερο κατά 46 εκατοστά σασί, από τον ιταλικό οίκο Ghia, σε ντιζάιν του Virgil Exner, ως μια ύστατη προσπάθεια αναβίωσης της Bugatti, χωρίς όμως να βρεθούν ποτέ τα απαραίτητα κονδύλια για να ξαναμπεί στην παραγωγή.

Αναφορές
--------

1. ↑  Wolfgang Schmarbeck, Gabriele Wolbold: *Typenkompass. Bugatti. Personen- und Rennwagen seit 1909.* Motorbuch-Verlag, Stuttgart 2009, ISBN 978-3-613-03021-3, S. 109–111.
2. ↑  The last Type 101: 1965 Exner-Bugatti.

Βιβλιογραφία
------------

* H.G. Conway: Die Bugatti-Typen. In: Die Bugattis. Automobile, Möbel, Bronzen. Ausstellungskatalog des Museums für Kunst und Gewerbe Hamburg (1983).
* Uwe Hucke und Julius Kruta: Bugatti. From Milan to Molsheim, Münster 2008, ISBN 978-3-938568-39-2.
* Karl Ludvigsen: Bugatti T 101. In: The Automobile. Ausgabe April 2011.
* Kurz, Joachim: Bugatti. Der Mythos - Die Familie - Das Unternehmen 2005, ISBN 978-3-430-15809-1.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Bugatti Type 101** |

* Bugatti Type 101
* BugattiPage.com: Type 101
**The Assosciated Press** (**AP**) ονομάζεται το βασικό και κυρίαρχο ειδησεογραφικό πρακτορείο των ΗΠΑ. Η λειτουργία του έχει μορφή διεθνούς συνεταιριστικής οργάνωσης μη κερδοσκοπικού χαρακτήρα.

Ιδρύθηκε τον Μάιο του 1848 ως "Χάρμπορ Νιούς Ασοσιέσιον" με πρωτοβουλία έξι εφημερίδων της Νέας Υόρκης προκειμένου ν΄ αντιμετωπιστεί συλλογικά το οικονομικό κόστος της δημοσιογραφικής κάλυψης όλων των γεγονότων που συνέβαιναν την εποχή εκείνη και ειδικότερα του πολέμου των ΗΠΑ στο Μεξικό (1846 – 1848). Εξ ου και η αρχική του ονομασία "Νιού Γουόρκ Ασοσιέιτεντ Πρες". Στη δεκαετία του 1890 το ΑΠ, έχοντας κύριο αντίπαλο του χώρου τον Ηνωμένο Τύπο (Γιουνάιτεντ Πρες), έτυχε τις σημαντικότερες αλλαγές της μορφής με την οποία εμφανίζεται σήμερα.  

Το 1893 συνδέθηκε με το αγγλικό πρακτορείο Ρώυτερ που κάλυπτε ειδησεογραφικά τη Γηραιά Ήπειρο και τις κτήσεις της Βρετανικής Αυτοκρατορίας ανταλλάσσοντας συνεχή ειδησεογραφική αλληλοπληροφόρηση Αμερικής και Ευρώπης. Μετά τον Β' Π.Π. επεκτάθηκε στη Μέση Ανατολή.

Σήμερα το ΑΠ που εδρεύει στη νήσο Μανχάταν αποτελεί ένα σύνθετο και πολυδύναμο ΜΜΕ με δικό του δορυφορικό σταθμό (1982), καλύπτοντας ανάγκες εφημερίδων, ραδιοφώνου και τηλεόρασης με ειδησεογραφικά δελτία, ανταποκρίσεις και σπουδαίο φωτογραφικό, κινηματογραφικό και βιντεοσκοπικό αρχείο.που συντάσσουν και συγκεντρώνουν συνεργαζόμενα μέλη του, διασκορπισμένα σε 245 περίπου γραφεία σ΄ όλο τον κόσμο. Οι περισσότερες ειδήσεις του αποτελούν αναμεταδόσεις, ακόμα και ηλεκτρονικής μορφής στο διαδύκτιο που «αλιεύονται» ανάλογα της σημαντικότητάς τους από διάφορα εθνικά ή ιδιωτικά συνεργαζόμενα ειδησεογραφικά ΜΜΕ κατόπιν συναινετικής αδείας. Το 1994 εγκαινιάσθηκε ο τηλεοπτικός σταθμός του «ΑΠ-Τελεβίζιον νιούς» με έδρα το Λονδίνο.

Πηγές
-----

* "Εγκυκλοπαίδεια Πάπυρος Larousse Britannica" τομ.11ος, σελ.430.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Associated Press** |

* Associated Press website
* AP photo archive
* AP news

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 152390251
* LCCN: n80075894
* ISNI: 0000 0000 9466 0552
* GND: 26563-9
* SELIBR: 109203
* SUDOC: 034168524
* BNF: cb131764807 (data)
* MusicBrainz: a087ed22-2b4f-4b49-a958-343d50ddaad7
* NLA: 35009269
* NDL: 00627891
* NKC: xx0022741

 |

 |
Το **Αγωνιστικό Δημοκρατικό Κίνημα** (Α.ΔΗ.Κ.) ήταν πολιτικό κόμμα στην Κύπρο.

Ιστορικό
--------

Το κόμμα ιδρύθηκε μετά την αποχώρηση του Ντίνου Μιχαηλίδη από το Δημοκρατικό Κόμμα, που κατείχε τη θέση του Αντιπροέδρου του κόμματος μέχρι το 1998, όταν και διαφώνησε με την τότε ηγεσία.

Στην ιδρυτική διακήρυξη, τονίστηκε η βαθιά πίστη και προσήλωση του κινήματος στις αρχές και τα ιδανικά της Δημοκρατίας και έθεσε ως στόχο του, την υπεύθυνη παρέμβαση στα πολιτικά, οικονομικά και κοινωνικά δρώμενα στον τόπο.

Το Α.ΔΗ.Κ. πραγματοποίησε το ιδρυτικό του συνέδριο στις 28 Μαρτίου 1999. Πρώτος πρόεδρος εκλέχθηκε ο Ντίνος Μιχαηλίδης.

Στις εκλογές του 2001, στις 27 Μαΐου 2001, το κόμμα κέρδισε το 2,2% της λαϊκής ψήφου και 1 στις 56 έδρες, ενώ στις εκλογές του 2006, δεν κατάφερε να εκλέξει βουλευτή, παρά την εκλογική συνεργασία με το Ευρωπαϊκό Κόμμα που εξέλεξε 3 βουλευτές.

Στις προεδρικές του 2003 υποστήριξε την υποψηφιότητα του Τάσσου Παπαδόπουλου, η οποία και κέρδισε τις εκλογές. Τον Τάσσο Παπαδόπουλο στήριξε και το 2008, ενώ στο δεύτερο γύρο των εκλογών δεν υποστήριξε κανέναν υποψήφιο.

Στο δημοψήφισμα του 2004 για το Σχέδιο Ανάν υποστήριξε το **ΟΧΙ**.

Στις ευρωεκλογές του 2009 το Α.ΔΗ.Κ. υποστήριξε το ψηφοδέλτιο του ΔΗ.ΚΟ.. Το 2011, το Α.ΔΗ.Κ. αποφάσισε να συγχωνευτεί με το Δημοκρατικό Κόμμα. Προηγουμένως, το Δεκέμβριο του 2010 είχε δημοσιοποιήσει ομόφωνη απόφαση του Εκτελεστικού Γραφείου του για παραπομπή πρότασης στην Κεντρική Επιτροπή του Κινήματος για ένταξή του, με όλες του τις δυνάμεις, στο Δημοκρατικό Κόμμα.

Αποτελέσματα εκλογών
--------------------

### Βουλή των Αντιπροσώπων

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση |
| --- | --- | --- | --- | --- | --- |
| 2001 | Ντίνος Μιχαηλίδης | 8.860 | 2,16% | 1 / 56 | 7η |
| 2006 | Ντίνος Μιχαηλίδης | 24.152(με ΕΥΡΩ.ΚΟ.) | 5,75%(με ΕΥΡΩ.ΚΟ.) | 0 / 56 | 5η |
|

### Πρόεδρος της Δημοκρατίας

| Έτος | Υποψήφιος | Α' γύρος | Β' γύρος |
| --- | --- | --- | --- |
| Ψήφοι | % | Αποτέλεσμα | Ψήφοι | % | Αποτέλεσμα |
| 2003 |  | Τάσσος Παπαδόπουλος | 213.353 | 51,51% | **1η θέση** |  |
| 2008 |  | Τάσσος Παπαδόπουλος | 143.249 | 31,79% | 3η θέση | *κανέναν* |
|

Παραπομπές
----------

1. ↑  «Κόμματά που ήλθαν, είδαν και απήλθαν». *ΡΕΠΟΡΤΕΡ*. Αρχειοθετήθηκε από το πρωτότυπο στις 23 Ιουλίου 2019.
2. ↑  «ADIK supports Tassos Papadopoulos as well». Radio Pafos 93.7 FM. 2007-10-11.. Ανακτήθηκε στις 2007-10-30.
3. ↑  «Οριστικό ΟΧΙ από ΑΔΗΚ». Αρχειοθετήθηκε από το πρωτότυπο στις 23 Ιουλίου 2019. Ανακτήθηκε στις 25 Ιουλίου 2017.
4. ↑  ΑΔΗΚ:Στήριξη ΔΗΚΟ στις ευρωεκλογές
5. ↑  «Ξανά προς το ΔΗΚΟ τραβά». *www.sigmalive.com*.

Εξωτερικοί σύνδεσμοι
--------------------

* Επίσημη ιστοσελίδα
Παλαιό λογότυπο
Η **Γουέστ Άντελαϊντ Σόκερ Κλαμπ** (αγγλικά: *West Adelaide Soccer Club*) είναι αυστραλιανός ποδοσφαιρικός σύλλογος με έδρα την Αδελαΐδα. Υποστηρικτές της είναι τα μέλη της τοπική ελληνικής ομογένειας.

Ιστορία
-------

Ιδρύθηκε το 1962 από Έλληνες ομογενείς με την ονομασία *Χελλένικ* (Hellenic) και χρώματα το μπλε και άσπρο. Το 1965 μετονομάστηκε σε *Γουέστ Άντελαϊντ Ελλάς* (West Adelaide Hellas) ή **Ελλάς Αδελαΐδας** και το 1992 σε *Άντελαϊντ Σάρκς* (Adelaide Sharks).

Από το 1962 μέχρι το 1976 συμμετείχε στην Β΄ και μετά στην Α΄ κατηγορία της Ποδοσφαιρικής Ομοσπονδίας Νότιας Αυστραλίας. Από το 1977 μέχρι το 1986 πήρε μέρος στο Εθνικό πρωτάθλημα Αυστραλίας , και το 1987 επέστρεψε στο πρωτάθλημα της Βόρειας Αυστραλίας.Για να επιστρέψει στο Εθνικό πρωτάθλημα το 1992 όπου αγωνίζεται έως σήμερα.

Γήπεδο
------

Η Γουέστ Άντελαϊντ ιστορικά έπαιζε ποδόσφαιρο στο Στάδιο Χάιντμαρς, θεωρούμενο ως το σπίτι του ποδοσφαίρου στη Νότια Αυστραλία, ακόμη και πριν εισέλθει στη Νάσιοναλ Σόκερ Λιγκ.

Διακρίσεις
----------

*Τελευταία ενημέρωση: 25 Ιουλίου 2018*.
Εθνικές
* **Νάσιοναλ Σόκερ Λιγκ**

Πρωταθλήτρια (1): 1978
Πολιτειακές
* **Νάσιοναλ Πρέμιερ Λιγκς Σάουθ Οστρέλια**

Πρωταθλήτρια (11): 1966, 1968, 1969, 1971, 1973, 1976, 1987, 1989, 1990, 1991, 2015
* **Νάσιοναλ Πρέμιερ Λιγκς Στέιτ Λιγκ 1**

Πρωταθλήτρια (2): 1982, 2013
* **Νάσιοναλ Πρέμιερ Λιγκς Στέιτ Λιγκ 2**

Πρωταθλήτρια (2): 2012
* **Φεντερέισον Καπ**

Νικήτρια (3): 1964, 1967, 1999

Παραπομπές
----------

1. ↑  Χρήστος Μπλατσιώτης (7 Ιουνίου 2013). «Οι ποδοσφαιρικές "Ελλάδες" της Ομογένειας». neoskosmos.com.
2. ↑  «West Adelaide Hellas – History». West Adelaide SC. Αρχειοθετήθηκε από το πρωτότυπο στις 23 Μαρτίου 2011. Ανακτήθηκε στις 28 Μαρτίου 2018.

Εξωτερικοί σύνδεσμοι
--------------------

* Επίσημος ιστότοπος
* West Adelaide official fan site Αρχειοθετήθηκε 2011-07-18 στο Wayback Machine.
* OzFootball West Adelaide divisional history
* youtube clip of West Adelaide clinching the 1978 NSL title
Το **Πενταπλάτανο**  είναι χωριό του δήμου Πέλλας στον νομό Πέλλας της περιφέρειας Κεντρικής Μακεδονίας σύμφωνα με την διοικητική διαίρεση της χώρας όπως διαμορφώθηκε με το πρόγραμμα ''Καλλικράτης''. 

Η επίσημη ονομασία είναι *Πενταπλάτανον* και βρίσκεται στην Κεντρική Μακεδονία. Το υψόμερο του υπολογίζεται στα 140 μέτρα ενώ βρίσκεται μόλις 4 χιλιόμετρα από την πρωτεύουσα της Πέλλας, τα Γιαννιτσά, περίπου 13 λεπτά με το αυτοκίνητο δηλαδή. Ο ταχυδρομικός κώδικας της περιοχής είναι 58100. Γειτονικά του χωριά είναι εκτός από τα Γιαννιτσά ο Νέος Μυλότοπος και το Πεντάλοφο. Σύμφωνα με την απογραφή του 1991, το Πενταπλάτανο είχε 813 κατοίκους. Μια πιο πρόσφατη απογραφή δείχνει πως το 2021 όλος ο δήμος της Πέλλας είχε 57.039 κατοίκους συνολικά.

Ιστορικά σστοιχεία
------------------

Ο αρχαίος οικισμός του Πενταπλάνου Γιαννιτσών βρίσκεται Δυτικά του χωριού. Κατηκήθηκε για πρώτη φορά στην Ύστερη εποχή του Χαλκού και ήκμασε περισσότερο στα Κλασσικά και Ελληνιστικά χρόνια. Σε ανασκαφικές τομές που έγιναν βρέθηκαν οικιών των κλασσικών και ελληνιστικών χρόνων καθώς και τάφοι, ρωμαικό λουτρό και άλλου είδους ευρήματα όπως γυναικεία ειδώλεια, γεωργικά εργαλεία,χάλκινα και αργυρά κοσμήματα. Γενικότερα το χωριό αλλά και η ολόκληρη η Πέλλα έχει μακρά ιστορία από τα αρχαία χρόνια αλλά και πιο πρόσφατα αφού τα Γιαννιτσά φημίζονται για την προσέλευση μουσουλμάνων. Πιο συγκεκριμένα η πόλη των Γιαννιτσών αποτελούσε την Ιερά πόλη των Μουσουλμάνων την περίοδο της Οθωμανοκρατίας. 

Ακόμη ένα σημαντικό οίκισμα το οποίο δοξάζει τον Πενταπλάτανο είναι η ιστορική εκκλησία του Αγίου Αθανασίου. Η προηγούμενη ονομασία που κατείχε ήταν Πηλωρύκι. Η συγκεκριμένη εκκλησία χτίστηκε το 1509. Πρόλα αυτά όμως το εσωτερικό τς θα έλεγε κανείς πως έχει πάρει τα ερεθίσματά του από τον 19 αιώνα. έχει δύο εισόδους και στο δυτικό μέρος της βρίσκονται τα κοιμητήρια του χωριού. Σε εκείνο μάλιστα το σημείο βρίσκονται πέτρινοι Σταυροί από μία παλιά αίρεση από την εποχή του Βυζαντίου οι Βαγόμιλοι, μία χριστιανική αίρεση, η οποία εδραιώθηκε στα Βαλκάνια μεταξύ του 10 και του 15 αιώνα και καταδικάστηκε ως αίρεση από το Νεοπαγές Βουλγαρικό Πατριαρχείο.

Παραπομπές
----------

1. ↑  «Πενταπλάτανο ΠΕΛΛΑΣ, Δήμος ΠΕΛΛΑΣ | buk.gr». *buk.gr*. Ανακτήθηκε στις 11 Ιανουαρίου 2024.
2. ↑  «Πενταπλάτανο ΠΕΛΛΑΣ, Δήμος ΠΕΛΛΑΣ | buk.gr». *buk.gr*. Ανακτήθηκε στις 11 Ιανουαρίου 2024.
3. ↑  «ΠΕΝΤΑΠΛΑΤΑΝΟ (Χωριό) ΓΙΑΝΝΙΤΣΑ - Greek Travel Pages». *www.gtp.gr*. Ανακτήθηκε στις 11 Ιανουαρίου 2024.
4. ↑  «Archaeological sites PENTAPLATANO (Village) GIANNITSA - GTP - Greek Travel Pages». *www.gtp.gr* (στα Αγγλικά). Ανακτήθηκε στις 11 Ιανουαρίου 2024.
5. ↑  «Archaeological sites PENTAPLATANO (Village) GIANNITSA - GTP - Greek Travel Pages». *www.gtp.gr* (στα Αγγλικά). Ανακτήθηκε στις 11 Ιανουαρίου 2024.
6. ↑  yiiiii. «Επίσκεψη στην ιστορική εκκλησία του Αγίου Αθανασίου στον Πενταπλάτανο». Ανακτήθηκε στις 11 Ιανουαρίου 2024.
7. ↑  Lila (15 Νοεμβρίου 2018). «Βογόμιλοι. Ποια ήταν η κυνηγημένη χριστιανική αίρεση με τους στρογγυλούς σταυρούς κοντά στη Θεσσαλονίκη. Πίστευαν ότι ο σατανάς ήταν ο μεγαλύτερος γιος του Θεού και αρνούνταν κάθε εξουσία». *ΜΗΧΑΝΗ ΤΟΥ ΧΡΟΝΟΥ*. Ανακτήθηκε στις 11 Ιανουαρίου 2024.
Η **Χάιντελμπεργκ Γιουνάιτεντ** (αγγλικά: *Heidelberg United*) είναι ποδοσφαιρικός σύλλογος της Αυστραλίας που ιδρύθηκε το 1955 από Έλληνες ομογενείς. Από το 1977 ως το 1996 μετείχε στην ανώτερη εθνική κατηγορία της Αυστραλίας. Έχει και γυναικεία ομάδα ποδοσφαίρου που έχει κατακτήσει το πολιτειακό κύπελλο της Βικτώριας. Αγωνίζεται στα πρωταθλήματα της Ποδοσφαιρικής Ομοσπονδίας Βικτώριας. Χρώματα έχει το κίτρινο και το μαύρο.

Ιστορία
-------

Ιδρύθηκε το Μάιο 1955 ως εθνικοτοπικός πολιτιστικός σύλλογος *Αλεξάντερ δε Γκρέιτ* (Alexander the Great) ή **Μέγας Αλέξανδρος Μελβούρνης** και έγινε επίσημα ποδοσφαιρικός το 1958 στη Μελβούρνη από Έλληνες ομογενείς που κατάγονταν από την Φλώρινα. Ιδρυτικά μέλη ήταν οι Τζορτζ Μπανίσκας, Νίκολας Θεμέλκος, Τρύφων Ρακοβάλης, Τρύφων Αβραμόπουλος, Κρις Σαμαρτζής και Πίτερ Οικονομίδης.

Τα πρώτα χρόνια δεν αγωνιζόταν σε επίσημο πρωτάθλημα. Το 1959 απορρίφθηκε η αίτησή του να ενταχθεί στην Ερασιτεχνική Ποδοσφαιρική Ομοσπονδία Βικτώριας (Victorian Amateur Soccer Football Association) αλλά το 1960 έγινε δεκτός και στην πρώτη σεζόν πήρε τον τίτλο της μικρής κατηγορίας πετυχαίνοντας 113 γκολ. Τα επόμενα χρόνια πήρε διαδοχικά πρωταθλήματα και ανέβηκε τρεις κατηγορίες ως την Μετροπόλιταν Λιγκ, την ανώτερη της πολιτείας. Το 1965 κατέκτησε τον τίτλο, κάτι που επανέλαβε το 1969 και το 1975 ως *Φίτζροϊ Γιουνάιτεντ Αλεξάντερ Σόκερ Κλαμπ* (Fitzroy United Alexander Soccer Club).

Το 1977 μετακόμισε στο προάστειο Χάιντελμπεργκ και εγκατάσταθηκε στο Ολίμπικ Παρκ. Ταυτόχρονα έφυγε από το πολιτειακό πρωτάθλημα και από το 1977 μέχρι το 1996 συμμετείχε στο πρωτάθλημα Νάσιοναλ Σόκερ Λιγκ. Αυτή ήταν η "χρυσή εποχή" του συλλόγου. Κατέκτησε τον τίτλο το 1980, ήταν φιναλίστ 4 φορές, ενώ κατέκτησε δύο φορές το Λιγκ Καπ. Την περίοδο αυτή πολλοί παίκτες του συλλόγου μετείχαν στην εθνική ομάδα της Αυστραλίας, όπως ο Τζον Αναστασιάδης. Περιστασιακά αγωνίστηκαν στο σύλλογο και γνωστοί παίκτες από την Ελλάδα, όπως ο Μίμης Παπαϊωάννου, ο Μιχαλης Σιμιγδαλάς, ο Σπύρος Πομώνης κ.ά.

Το 1996 επέστρεψε στην Ομοσπονδία της Βικτώριας με την επωνυμία *Χάιντελμπεργκ Γιουνάιτεντ*, αγωνιζόμενη στην Πρέμιερ Λιγκ, όπου κατέκτησε τον τίτλο το 2001 και 2004 και ήταν τρεις φορές φιναλίστ.

Επιτυχίες
---------

*Τελευταία ενημέρωση: 25 Ιουλίου 2018*.
Εθνικές
* **Νάσιοναλ Σόκερ Λιγκ**

Δεύτερη θέση (5): 1979, 1980
* **Νάσιοναλ Πρέμιερ Λιγκς**

Πρωταθλήτρια αγώνων κατάταξης (1): 2017
* **Κύπελλο Αυστραλίας**

Προημιτελικά: 2015, 2017
Πολιτειακές
* **Βικτόριαν Πρέμιερ Λιγκ**

Πρωταθλήτρια (4): 1975, 1988, 1990, 2001
* **Νάσιοναλ Πρέμιερ Λιγκς Βικτόρια**

Πρωταθλήτρια κανονικής διάρκειας (1): 2017
* **Βικτόριαν Μετροπόλιταν Λιγκ 1**

Πρωταθλήτρια (2): 1965, 1969
* **Βικτόριαν Στέιτ Λιγκ**

Πρωταθλήτρια (2): 2004, 2013
* **Βικτόριαν Ντιβίζιον 1 Νορθ**

Πρωταθλήτρια (1): 1963
* **Βικτόριαν Ντιβίζιον 2 Νορθ**

Πρωταθλήτρια (1): 1961
* **Βικτόριαν Προβίσιοναλ Λιγκ**

Πρωταθλήτρια (1): 1960
* **Ντόκερτι Καπ**

Νικήτρια (1): 2017
Άλλες
* **Χελλένικ Καπ**

Νικήτρια (1): 2008
* **Μπάφαλο Γκολντ Καπ**

Νικήτρια (1): 1985

Παραπομπές
----------

1. ↑  Δεν... μένουνε Ελλάδα![*νεκρός σύνδεσμος*] gazzetta.gr

Εξωτερικοί σύνδεσμοι
--------------------

* Official website
***Ο Υπερκριτής*** (ισπανικά: *El Criticón*) είναι ισπανικό μυθιστόρημα του Μπαλτάσαρ Γκραθιάν. Εκδόθηκε σε τρία μέρη τα έτη 1651, 1653 και 1657. Θεωρείται το σπουδαιότερο έργο του και ένα από τα έργα με τη μεγαλύτερη επιρροή στην ισπανική λογοτεχνία, μαζί με τον *Δον Κιχώτη* και τη *Λα Σελεστίνα*. Ο Υπερκριτής συγκεντρώνει και επεκτείνει τα προηγούμενα έργα του.

Το έργο έχει τη μορφή αλληγορίας που καλύπτει τη ζωή του Αντρένιου, αντιπροσωπεύοντας δύο πτυχές της ζωής του: τον παρορμητισμό και την έλλειψη εμπειρίας. Σκιαγραφεί το φιλοσοφικό όραμα του κόσμου του Γκρασιάν με τη μορφή μιας επικής ιστορίας.

Ο Γκραθιάν δημιούργησε ένα έργο ρομαντικό που είχε σκοπό να συνοψίσει τις σκέψεις του και να διευρύνει τις δεξιότητές του ως συγγραφέας ταυτόχρονα. Το μυθιστόρημα γράφτηκε στα τελευταία του χρόνια και περιέχει το απόλυτο όραμά του για τον κόσμο και την ανθρώπινη ζωή. Η κοσμοθεωρία του είναι απαισιόδοξη και έρημη, αν και οι δύο ενάρετοι πρωταγωνιστές αντιπροσωπεύουν την ελπίδα. Ξεφεύγουν από τη μετριότητα και φτάνουν στην αιώνια φήμη.

Παραπομπές
----------

1. ↑  «Concepto y forma atrevida unidos hacen de El Criticón, junto con el *Quijote*, la mejor novela española de todos los tiempos.», Santos Alonso, pp. 23; 25. (ISBN 84-376-0257-2).
2. ↑  Gerhart Schröder, *Baltasar Graciáns «Criticón»: eine Untersuchung zur Beziehung zwischen Manierismus und Moralistik* (1966) p. 23
3. ↑  Selig, Karl-Ludwig (1958). «Some Remarks on Gracian's Literary Taste and Judgments». *Homenaje a Gracián, 1958, págs. 155-162* (Institución "Fernando el Católico"): 155–162. .

Βιβλιογραφία
------------

* Alonso, Santos (1980). *Concepto y forma atrevida unidos hacen de* El Criticón*, junto con el* Quijote*, la mejor novela española de todos los tiempos.»* (στα Ισπανικά). ISBN 84-376-0257-2.
***Δηιδάμεια*** (HWV 42) είναι ο τίτλος μιας όπερας σε τρεις πράξεις σε σύνθεση του Γκέοργκ Φρίντριχ Χέντελ και σε ιταλικό λιμπρέτο του Πάολο Αντόνιο Ρόλι. Έκανε πρεμιέρα στις 10 Ιανουαρίου 1741 στο Lincoln's Inn Fields Theatre του Λονδίνου, σε συμπαραγωγή με τον Κόμη του Χόλντερνες, αλλά πραγματοποιήθηκαν μόνο δύο ακόμη παραστάσεις γιατί το αγγλικό κοινό είχε βαρεθεί πια την ιταλική όπερα. Το έργο αυτό είναι η τελευταία όπερα του Χαίντελ, που στη συνέχεια έστρεψε την προσοχή του στην σύνθεση ορατορίων. Η όπερα αναβίωσε τη δεκαετία του '50 και παίζεται περιστασιακά μέχρι και σήμερα.

Ρόλοι
-----

| Ρόλος | Τύπος φωνής | Το Καστ της πρεμιέρας, 10 Ιανουαρίου 1741 |
| --- | --- | --- |
| Δηιδάμεια, κόρη του Λυκομήδη | σοπράνο | Ελίζαμπεθ Ντυπάρκ |
| Νερέα, φίλη της Δηιδάμειας | σοπράνο | Μαρία Μόντσα |
| Αχιλλέας, σε γυναικείο φόρεμα με το όνομα "Πύρρα" | σοπράνο | Μις Έντουαρτς |
| Οδυσσέας, βασιλιάς της Ιθάκης, με το όνομα "Αντίλοχος" | μέτζο-σοπράνο καστράτο | Τζιοβάνι Μπαττίστα Αντρεόνι |
| Φοίνιξ, βασιλιάς του Άργους | μπάσος | Γουίλιαμ Σάβατζ |
| Λυκομήδης, βασιλιάς της Σκύρου | μπάσος | Χένρι Τίοντορ Ρέινολντ |
Ο **Μακώλιφ (McAuliffe)** είναι αστεροειδής Αμόρ με απόλυτο μέγεθος (όπως ορίζεται για το Ηλιακό Σύστημα) 15,55. Ανακαλύφθηκε το 1981 από τον Αμερικανό αστρονόμο Νόρμαν Τόμας, που παρατηρούσε από την `Αντερσον Μέσα (σταθμός του Αστεροσκοπείου Λόουελ). Ο αστεροειδής πήρε το όνομά του στη μνήμη της Αμερικανίδας δασκάλας και αστροναύτισσας Κρίστα Μακώλιφ, που σκοτώθηκε στην καταστροφή του διαστημικού λεωφορείου «Τσάλεντζερ» το 1986. Στους αστεροειδείς με τους δύο προηγούμενους και τους 4 επόμενους αύξοντες αριθμούς δόθηκαν επίσης ονόματα (όλων των) μελών της ίδιας αποστολής (οι ονομασίες δόθηκαν μετά την καταστροφή).

Ως αστεροειδής Αμόρ, ο Μακώλιφ πλησιάζει κάποτε τη Γη χωρίς να διασχίζει ποτέ την τροχιά της. Ειδικότερα, στο χρονικό διάστημα από το 1950 μέχρι το 2200 μ.Χ. οι εγγύτερες προσεγγίσεις του στον πλανήτη μας είναι αυτές της 20ής Ιανουαρίου 1963 (σε απόσταση 0,20425 AU ή 30,555 εκατομμυρίων km) και της 25ης Ιανουαρίου 2048 (0,20491 AU ή 30,65 εκατομ. km).

Φυσικά χαρακτηριστικά
---------------------

Η μέση διάμετρος του Μακώλιφ εκτιμάται σε 2,0 ή 2,4 χιλιόμετρα. Ο φασματικός τύπος του είναι ο σπανιότατος **A**, ενώ το γεωμετρικό άλβεδό του είναι 0,18. Ο Μακώλιφ περιστρέφεται γύρω από τον εαυτό του μία φορά κάθε 2 ώρες 12 λεπτά και 22 δευτερόλεπτα.

Παραπομπές
----------

1. ↑  www.minorplanetcenter.net/db\_search/show\_object?object\_id=3352.

Πηγές - εξωτερικοί σύνδεσμοι
----------------------------

* Τροχιά από το JPL (Java) / Εφημερίδα

  


Αστεροειδείς| 3351 Σμιθ | 3352 Μακώλιφ | 3353 Τζάρβις |
Το **CFL** (*Canadian Football League*, γαλλικά: *Ligue canadienne de football*, LCF) είναι η διοργανώτρια αρχή του ομώνυμου πρωταθλήματος στο άθλημα του καναδικού ποδοσφαίρου στον Καναδά. Το πρωτάθλημα του CFL αποτελεί την κορυφαία διοργάνωση της συγκεκριμένης μορφής ποδοσφαίρου, η οποία έχει ομοιότητες με το αντίστοιχο άθλημα του αμερικανικού ποδοσφαίρου.

Απαρτίζεται από εννέα ομάδες οι οποίες εδρεύουν σε εννέα αντίστοιχες πόλεις, ενώ είναι χωρισμένες σε δύο τμήματα, το ανατολικό τμήμα με τέσσερις ομάδες και το δυτικό τμήμα με πεντε ομάδες. Από το 2015, το πρωτάθλημα διαθέτει κανονική περίοδο 20 εβδομάδων, η οποία διεξάγεται παραδοσιακά από τα τέλη Ιουνίου έως τις αρχές Νοεμβρίου, με την κάθε ομάδα να διεξάγει 18 αγώνες. Μετά τη λήξη της κανονικής περιόδου, έξι ομάδες μετέχουν στα πλέι-οφ του πρωταθλήματος, διάρκειας τριών εβδομάδων, τα οποία κορυφώνονται με τον αγώνα για την κατάκτηση του τροπαίου Grey Cup, που αποτελεί το μεγαλύτερο ετήσιο αθλητικό γεγονός της χώρας, με υψηλή τηλεθέαση.

Δομή αγωνιστικής περιόδου
-------------------------

Από το 2014, μία αγωνιστική περίοδος του πρωταθλήματος του CFL περιλαμβάνει:

* Πρόγραμμα διπλών αγώνων διάρκειας τριών εβδομάδων πριν από την έναρξη της περιόδου.
* Κανονική περίοδος του πρωταθλήματος διάρκειας 20 εβδομάδων, από τα τέλη Ιουνίου έως τις αρχές Νοεμβρίου.
* Φάση των πλέι-οφ η οποία διεξάγεται το Νοέμβριο, με σκοπό την κατάκτηση του Gray Cup.

Παραπομπές
----------

1. ↑  William Houston (December 20, 2006). «Grey Cup moves to TSN in new deal». *Globe and Mail* (Toronto).. Ανακτήθηκε στις December 23, 2006.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Canadian Football League** |

* Επίσημος ιστότοπος

  


|  |  |  |  |
| --- | --- | --- | --- |
| 

| π • σ • ε
Κύρια αθλητικά επαγγελματικά πρωταθλήματα σε ΗΠΑ και Καναδά |
| --- |
|  |
| 
* NBA (καλαθοσφαίριση)
* NHL (χόκεϊ επί πάγου)
* MLB (μπέιζμπολ)
* MLS (ποδόσφαιρο)
* NFL (αμερικανικό ποδόσφαιρο)
* CFL (καναδικό ποδόσφαιρο)
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 147692658
* LCCN: n50038785
* ISNI: 0000 0001 0702 2817

 |

 |
Η **Ποδοσφαιρική Ένωση Σερβικής Δημοκρατίας** (σερβικά κυρριλικά: Фудбалски савез Републике Српске, ФСРС, σερβικά λατινικά: *Fudbalski savez Republike Srpske*, FSRS) είναι αρμόδια για το άθλημα στη Σερβική Δημοκρατία. Αποτελεί συστατικό στοιχείο της Ποδοσφαιρικής Ομοσπονδίας Βοσνίας και Ερζεγοβίνης. Είναι υπεύθυνη για τη διεξαγωγή των πρωταθλημάτων Α΄ Κατηγορίας και Β΄ Κατηγορίας, όπως και του θεσμού του κυπέλλου της Σερβικής Δημοκρατίας.

Ιστορία
-------

Ο φορέας συστάθηκε στις 5 Σεπτεμβρίου 1992 από την κυβέρνηση της Σερβικής Δημοκρατίας. Έπειτα από την απόφαση της FIFA στις 22 Μαΐου 2012 να εγκρίνει την Ποδοσφαιρική Ομοσπονδία Κοσσυφοπεδίου ώστε η εθνική της ομάδα να μετέχει σε φιλικούς αγώνες, ο πρόεδρος της ФСРС, Μίλε Κοβάσεβιτς, ανακοίνωσε την επόμενη μέρα ότι η Ένωση θα ζητούσε από την FIFA το ίδιο.

Παραπομπές
----------

1. ↑  I RS hoće prijateljske mečeve b92.net

Εξωτερικοί σύνδεσμοι
--------------------

* Επίσημος ιστότοπος
Η **Ιαπωνική Ομοσπονδία Καλαθοσφαίρισης** (ιαπωνικά: 日本バスケットボール協会, αγγλικά: *Japan Basketball Association*, JBA) είναι το όργανο διοίκησης της καλαθοσφαίρισης στην Ιαπωνία. Εδρεύει στο Τόκιο και είναι μέλος της Διεθνούς Ομοσπονδίας Καλαθοσφαίρισης (FIBA). Διοργανώνει εθνικά ερασιτεχνικά πρωταθλήματα ανδρών, γυναικών και νέων, ενώ είναι υπεύθυνη και για τη διεξαγωγή του κυπέλλου της χώρας. Συντονίζει επίσης τις δραστηριότητες των εθνικών ομάδων ανδρών, γυναικών και νέων της Ιαπωνίας.

Παραπομπές
----------

1. ↑  «Japan (JPN): Profile». *National Federations & Leagues*. FIBA. Αρχειοθετήθηκε από το πρωτότυπο στις 6 Αυγούστου 2017. Ανακτήθηκε στις 28 Ιουνίου 2016.

Εξωτερικοί σύνδεσμοι
--------------------

* Επίσημος ιστότοπος

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 134892919
* LCCN: n82117949
* NDL: 00293333
* CiNii: DA18726990

 |

 |
Η **Ομοσπονδία Καλαθοσφαίρισης Νέας Ζηλανδίας** (αγγλικά: *Basketball New Zealand*, BNZ) είναι το όργανο διοίκησης της καλαθοσφαίρισης στη Νέα Ζηλανδία. Εδρεύει στο Ουέλλινγκτον και είναι μέλος της Διεθνούς Ομοσπονδίας Καλαθοσφαίρισης (FIBA). Διοργανώνει εθνικά πρωταθλήματα ανδρών, γυναικών και νέων, ενώ είναι υπεύθυνη και για τη διεξαγωγή του κυπέλλου της χώρας. Συντονίζει επίσης τις δραστηριότητες των εθνικών ομάδων ανδρών, γυναικών και νέων της Νέας Ζηλανδίας.

Ιστορία
-------

Η Ομοσπονδία Καλαθοσφαίρισης Νέας Ζηλανδίας ιδρύθηκε το 1951, ενώ το ίδιο έτος εντάχθηκε στη Διεθνή Ομοσπονδία Καλαθοσφαίρισης (FIBA).

Παραπομπές
----------

1. ↑  «New Zealand (NZL): Profile». *National Federations & Leagues*. FIBA. Αρχειοθετήθηκε από το πρωτότυπο στις 2 Ιουλίου 2016. Ανακτήθηκε στις 28 Ιουνίου 2016.

Εξωτερικοί σύνδεσμοι
--------------------

* Επίσημος ιστότοπος
Ο **Ουεφερζί (Ueferji)** είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 11,60. Ανακαλύφθηκε το 1981 από τον Βέλγο αστρονόμο Ανρί Ντεμπεόν, που παρατηρούσε από το Ευρωπαϊκό Νότιο Αστεροσκοπείο, στην κορυφή Λα Σίγια των χιλιανών Άνδεων, και πήρε το όνομά του προς τιμή του Ομοσπονδιακού Πανεπιστημίου του Ρίο ντε Τζανέιρο («Ουεφερτζί» είναι η γαλλική προφορά των αρχικών του, UFRJ = Universidade Federal do Rio de Janeiro).

Φυσικά χαρακτηριστικά
---------------------

Η μέση διάμετρος του Ουεφερζί εκτιμάται σε 26,47 χιλιόμετρα. Ο φασματικός τύπος του είναι άγνωστος, ενώ το γεωμετρικό άλβεδό του είναι 0,0578.

Εξωτερικοί σύνδεσμοι-πηγές
--------------------------

* Τροχιά από το JPL (Java) / Εφημερίδα

Αστεροειδείς| 2706 Μπορόφσκι | 2707 Ουεφερζί | 2708 Μπερνς |
Η **εθνική ομάδα καλαθοσφαίρισης ανδρών του Μεξικού** είναι το αντιπροσωπευτικό συγκρότημα του Μεξικού στις διεθνείς διοργανώσεις καλαθοσφαίρισης ανδρών και τελεί υπό τον έλεγχο της Μεξικανικής Αθλητικής Ομοσπονδίας Καλαθοσφαίρισης (ADEMEBA), κατόπιν απόφασης της Εθνικής Επιτροπής
Φυσικής Αγωγής και Αθλητισμού (CONADE).

Ιστορία
-------

Μέχρι τα τέλη της δεκαετίας του 1960, η ομάδα του Μεξικού ήταν μια σημαντική δύναμη στην παγκόσμια σκηνή. Κατέκτησε το χάλκινο μετάλλιο στους Ολυμπιακούς Αγώνες του 1936, τερμάτισε 4η το 1948 και 5η το 1968.

Η πρώτη σημαντική επιτυχία της ομάδας ήρθε στο Αμερικανικό Πρωτάθλημα του 2013, στο οποίο η ομάδα του Μεξικού κατέλαβε την πρώτη θέση. Ακολούθησε το χάλκινο μετάλλιο στο Αμερικανικό Πρωτάθλημα του 2017.

Στατιστικά
----------

Για το 2023, η εθνική ομάδα καλαθοσφαίρισης ανδρών του Μεξικού βρισκόταν στη 31η θέση της Παγκόσμιας Κατάταξης της FIBA.

Παραπομπές
----------

1. ↑  «VEN2013 – Mexico is Americas Champion». 11 Σεπτεμβρίου 2013. Αρχειοθετήθηκε από το πρωτότυπο στις 15 Σεπτεμβρίου 2013. Ανακτήθηκε στις 11 Σεπτεμβρίου 2013.
2. ↑  «FIBA World Ranking Presented by NIKE, men». *FIBA.basketball* (στα Αγγλικά). Ανακτήθηκε στις 27 Ιουνίου 2023.

Εξωτερικοί σύνδεσμοι
--------------------

* Επίσημος ιστότοπος
Συντεταγμένες: 29°26′20″N 48°20′0″E﻿ / ﻿29.43889°N 48.33333°E﻿ / 29.43889; 48.33333

Αρχαία ελληνικά νομίσματα από το νησί **Ίκαρος**. 
Η **Ίκαρος** είναι αρχαία ελληνική πόλη στη νήσο Φαϊλάκα στον περσικό κόλπο, διοικητικά ο αρχαιολογικός χώρος και η νήσος ανήκουν στο Κουβέιτ.

Η Ίκαρος κτίστηκε τον 4ο αιώνα π.Χ. από τον ναύαρχο του Μέγα Αλέξανδρου Νέαρχο σαν στρατιωτικό φυλάκιο κατά το πέρασμα του από το νησί στην διάρκεια του πλου προς τα δυτικά. Μετά τον θάνατο του Μέγα Αλέξανδρου η Ίκαρος αποτέλεσε πόλη του βασιλείου των Σελευκίδων. Ο Σέλευκος έκτισε ναό αφιερωμένο στην Άρτεμη με Ιωνικό αλλά και περσικό ρυθμό. 

Οι πρώτες ανασκαφές στην αρχαία πόλη ξεκίνησαν το 1957 και συνεχίζονται μέχρι σήμερα. Έχει ανασκαφεί ο ναός της Αρτέμιδος και ερείπια κτιρίων. Το σημαντικότερο εύρημα, έως σήμερα, είναι στήλη στα ελληνικά. Σημαντικό επίσης εύρημα είναι ένα πανέρι με υπολείμματα ψαριών, στο ένα μάλιστα έχουν διατηρηθεί τα λέπια.

Οι ανασκαφικές έρευνες στη πόλη έδειξαν ότι ο τρόπος τοιχοποιίας ήταν ο ίδιος με αυτόν της αρχαίας Πέλλας και τα αγγεία που βρέθηκαν είχαν τα ίδια χαρακτηριστικά με αυτά που ανευρίσκονται στην Μακεδονία.

Πηγές
-----

* Υπουργείο πολιτισμού Αρχειοθετήθηκε 2012-10-12 στο Wayback Machine.
* Έθνος online[*νεκρός σύνδεσμος*]
Στην ιστορία της Ισπανίας, η **Λευκή Τρομοκρατία** (γνωστή και φρανκική Καταστολή, la Represión franquista) ήταν η σειρά δολοφονιών που πραγματοποίησε η εθνικιστική πλευρά κατά τον Ισπανικό Εμφύλιο Πόλεμο (1936-39) και κατά τα πρώτα εννέα χρόνια του καθεστώτος του στρατηγού Φρανθίσκο Φράνκο. Κατά την περίοδο 1936-45, η Ισπανία του Φράνκου είχε πολλούς εχθρούς: τους πιστούς στη δεύτερη Ισπανική Δημοκρατία (1931-39), τους κεντροαριστερους Φιλελεύθερους, το Λαϊκό Μέτωπο, τους Σοσιαλιστές. τους τροτσκιστές, τους κομμουνιστές, τους αναρχικούς καθώς και Πεντηκοστιανους Χριστιανούς, Διανοούμενους και Ελευθεροτέκτονες. Επίσης εχθροί του καθεστώτος του Φράνκο ήταν οι εθνικιστές από τη Γαλικία, την Καταλονία και τη Χώρα των Βάσκων.

Ο καταδίωξη των αριστερών στην Ισπανία ήταν η πολιτική αντίδραση που απαιτείται για την αποκατάσταση της μοναρχίας στη θέση της Δεύτερης Δημοκρατίας. Ιδεολογικά, η Ρωμαιοκαθολική Εκκλησία νομιμοποίησε τις δολοφονίες από την αστυνομία και τους φαλαγγίτες ως την υπεράσπιση του Καθολικισμού σε απάντηση στις δολοφονίες πολλών ρωμαιοκαθολικών κληρικών από τους δημοκρατικούς.

Καθ 'όλη τη διάρκεια του καθεστώτος του Φράνκο (1 Οκτωβρίου 1936 - 20 Νοεμβρίου 1975), ο νόμος των πολιτικών ευθυνών (Ley de Responsabilidades Políticas), που εκδόθηκε το 1939, μεταρρυθμίστηκε το 1942 και τέθηκε σε ισχύ μέχρι το 1966, έδωσε νόμιμο χρώμα δικαίου στην πολιτική καταπίεση τη διάλυση της Δεύτερης Δημοκρατίας και χρησίμευσε για να τιμωρήσει τους Ισπανούς που επέζησαν από το στρατιωτικό πραξικόπημα κατά της Δεύτερης Ισπανικής Δημοκρατίας τον Ιούλιο του 1936. 

Δεδομένης της έκτασης και της διάρκειας του ισπανικού εμφυλίου πολέμου, οι ιστορικοί πιστεύουν ότι ο αριθμός των θανάτων του λευκού τρόμου (περίπου 60.000 -400.000) είναι μεγαλύτερος από τον αριθμό των θανάτων του ερυθρού τρόμου (38.000 - 172.344 ) ενώ οι πολιτικά συντηρητικοί ιστορικοί ισχυρίζονται ότι η Κόκκινη Τρομοκρατία ήταν η μεγαλύτερη πολιτική τρομοκρατία. Το 2015 η ισπανική κυβέρνηση αρνήθηκε την πρόσβαση των ισπανών ιστορικών στα σχετικά κυβερνητικά αρχεία, γεγονός που θα επέτρεπε τον προσδιορισμό του φυσικού τόπου και της πολιτικής μοίρας των θυμάτων της Λευκής Τρομοκρατίας.
Το **Μπανγκλαντές** εκλέγει σε εθνικό επίπεδο ένα νομοθετικό σώμα με μία Βουλή ή θάλαμο. Το μονοθάλαμο *Jatiyo Sangshad*, δηλαδή το εθνικό κοινοβούλιο, έχει 350 μέλη εκ των οποίων τα 300 εκλέγονται απευθείας μέσω εθνικών εκλογών για πενταετή θητεία σε μονοεδρικές εκλογικές περιφέρειες, ενώ 50 θέσεις προορίζονται για τις γυναίκες που επιλέγονται από το κυβερνών κόμμα ή τον συνασπισμό. Επικεφαλής της κυβέρνησης είναι ο πρωθυπουργός. Ο πρόεδρος που είναι ο επικεφαλής του κράτους εκλέγεται από το εθνικό κοινοβούλιο. Ο πρόεδρος του Μπανγκλαντές είναι ένα τελετουργικό αξίωμα και δεν ασκεί κανέναν έλεγχο στη λειτουργία του κράτους.

Το Μπαγκλαντές έχει ένα ανεπίσημο δικομματικό σύστημα το οποίο έχει εξελιχθεί με την πάροδο του χρόνου από τις εκλογές του 1991. Αυτό σημαίνει ότι υπάρχουν δύο κυρίαρχα πολιτικά κόμματα ή συνασπισμοί, το ένα με επικεφαλής την Αουάμι Λιγκ του Μπανγκλαντές και το άλλο με επικεφαλής το Εθνικιστικό Κόμμα του Μπανγκλαντές, με εξαιρετική δυσκολία για οποιονδήποτε να επιτύχει εκλογική επιτυχία υπό τη σημαία οποιουδήποτε άλλου κόμματος όσον αφορά την επίτευξη πλειοψηφίας. Ωστόσο, το Κόμμα Jatiya (Ershad) έχει επίσης επιτύχει εκλογική επιτυχία με την πάροδο των ετών, κερδίζοντας αρκετές τοπικές και δημαρχιακές εκλογές και αποτελώντας το κύριο κόμμα της αντιπολίτευσης από το 2008.

Έμμεσες προεδρικές εκλογές
--------------------------

### 2009

Η εκλογή προέδρου ήταν να γίνει έμμεσα στις 16 Φεβρουαρίου του 2009. Εξαιτίας της απουσίας ενός εκλεγμένου κοινοβουλίου, η διαδικασία καθυστέρησε, με δεδομένο ότι η θητεία του Ιατζουντίν Αχμέτ είχε λήξει το Σεπτέμβριο του 2007. Ο σύνδεσμος Αγουάμι, που ήταν ο μεγάλος νικητής των βουλευτικών εκλογών του 2008, όρισε υποψήφιο για το ύπατο αξίωμα το Ζιλούρ Ραχμάν. Ήταν ο μοναδικός υποψήφιος που κατέθεσε την υποψηφιότητά του έγκαιρα, καθώς η προθεσμία ήταν ως τις 9 Φεβρουαρίου. Καθώς δεν απέσυρε την υποψηφιότητά του ως την προθεσμία (11 Φεβρουαρίου), η Εκλογική Επιτροπή τον ανακήρυξε εκλεγμένο πρόεδρο. Ορκίστηκε και ανέλαβε καθήκοντα στις 12 Φεβρουαρίου.

### 2013

Μετά το θάνατο του προέδρου Ραχμάν, εξελέγη από το Κοινοβούλιο ως αντικαταστάτης του ο Αμπντούλ Χαμίντ στις 22 Απριλίου 2013.
Ο Χαμίντ κέρδισε την εκλογή χωρίς αντίπαλο.

Γενικές εκλογές
---------------

### Πρόσφατες (2024)

Κύριο λήμμα: Γενικές εκλογές στο Μπανγκλαντές (2024)
### Γενικές εκλογές 2014

Κύριο λήμμα: Γενικές εκλογές στο Μπανγκλαντές 2014
### Γενικές εκλογές 2018

Κύριο λήμμα: Γενικές εκλογές του Μπανγκλαντές (2018)

Παραπομπές
----------

1. ↑  Bangladesh's new president to be elected on Feb. 16\_English\_Xinhua
2. ↑  Bangladesh's new parliament to hold 1st session on Jan. 25 - People's Daily Online
3. ↑  Bangladesh president to continue, *BBC News*, 5 Σεπτεμβρίου 2007
4. ↑  Awami League's senior leader Zillur Rahman to become Bangladesh's next president - People's Daily Online
5. ↑  Zillur Rahman becomes only candidate for Bangladeshi presidential election - People's Daily Online
6. ↑  Zillur Rahman declared as Bangladesh's new President - People's Daily Online
7. ↑
Ο **Τζέιμς (James)** είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 13,8. Ανακαλύφθηκε το 1974 από την Αμερικανίδα αστρονόμο Έλινορ Χέλιν, που παρατηρούσε από το Αστεροσκοπείο του Πάλομαρ, και πήρε το όνομά του προς τιμή του Αμερικανού μαθηματικού, ειδικού στην ουράνια μηχανική στο JPL, Τζέιμς Γουίλιαμς (*James G. Williams*). Αυτός ο αστεροειδής έχει τροχιά πολύ κοντά σε έναν από τους μη περιοδικούς συντονισμούς που ανακαλύφθηκαν από τον Γουίλιαμς και το όρισμα του περιηλίου του ταλαντώνεται γύρω από μία μέση τιμή 90 μοιρών περίπου. Η μεγάλη κλίση της τροχιάς του ως προς την εκλειπτική (ο Γουίλιαμς επεξέτεινε τη θεωρία των απεριοδικών διαταραχών σε τροχιές με μεγάλης κλίση) και η πολύ μεγάλη εκκεντρότητα της τροχιάς τον τοποθετούν τον περισσότερο χρόνο μακριά από τους περισσότερους αστεροειδείς της Κύριας Ζώνης, ενώ κοντά στο περιήλιό του βρίσκεται κοντύτερα στον Ήλιο από ό,τι ο πλανήτης Άρης.

Φυσικά χαρακτηριστικά
---------------------

Ο φασματικός τύπος του Τζέιμς είναι **Sa**. Τα υπόλοιπα φυσικά χαρακτηριστικά του είναι άγνωστα.

Εξωτερικοί σύνδεσμοι
--------------------

* Τροχιά από το JPL (Java) / Εφημερίδα

Αστεροειδείς| 2334 Κάφυ | 2335 Τζέιμς | 2336 Σινγιάνγκ |
Ο **Κεντρικός Αθλητικός Σύλλογος των Ενόπλων Δυνάμεων της Ουκρανίας** (ουκρανικά: Центральний Спортивний Клуб Збройних Сил України) είναι αθλητικό σωματείο που δημιουργήθηκε στις 15 Δεκεμβρίου του 1992, βασισμένο στο σοβιετικό αθλητικό σωματείο ΣΚΑ Κιέβου (СКА Київ) στο Κίεβο (περιφερειακό κέντρο της ΣΚΑ), η οποία διαλύθηκε μετά την πτώση της Σοβιετικής Ένωσης. To σωματείο υπάγεται στην Διοίκηση Αθλητισμού του Υπουργείου Εθνικής Άμυνας η οποία δημιουργήθηκε στις 29 Απριλίου του 1992.

Ιστορία
-------

Προκάτοχος του συλλόγου ήταν ο Αθλητικός Σύλλογος της Στρατιωτικής Περιοχής του Κιέβου (СК КВО), η οποία ιδρύθηκε την 1η Απριλίου του 1957 υπό τη διοίκηση της περιφέρειας της στρατιωτικής εκπαίδευσης ως περιφερειακή υπηρεσία της Αθλητικής Κοινωνίας των Ενόπλων Δυνάμεων της ΕΣΣΔ (СКА).

Με την πτώση της Σοβιετικής Ένωσης, όλες οι σοβιετικές οργανώσεις που χρηματοδοτούνταν από την κεντρική κυβέρνηση έπαψαν να υφίστανται. Το 1992 η Στρατιωτική Περιοχή του Κιέβου (КВО) καταργήθηκε, κάποια από τα συστατικά της μέρη μεταφέρθηκαν στη Ρωσία, κάποια άλλα μεταφέρθηκαν στις Ένοπλες Δυνάμεις της Ουκρανίας. Ο πρώην σύλλογος διαλύθηκε και όλα τα περιουσιακά του στοιχεία μεταβιβάστηκαν στο νεοσυσταθέντα Κεντρικό Αθλητικό Σύλλογο, ο οποίος απορρόφησε το σύνολο των Κέντρων του Σοβιετικού Στρατού με έδρα την Ουκρανία, όπως η Οδησσός, το Λβιβ και η Σεβαστούπολη (κάθε μία αντιστοιχεί στο διοικητικό κέντρο της σοβιετικής στρατιωτικής περιοχής).

Προσχωρήσεις
------------

Ο σύλλογος αποτελεί μέλος του Διεθνούς Συμβουλίου Αθλητισμού των Ενόπλων Δυνάμεων (CISM), όπως και της Εθνικής Ολυμπιακής Επιτροπής της Ουκρανίας (НОК України).

Παραπομπές
----------

1. ↑  Шовковим шляхом. Частина 1 football.ua

Εξωτερικοί σύνδεσμοι
--------------------

* Επίσημος ιστότοπος

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Αθλητικές κοινωνίες της Σοβιετικής Ένωσης |
| --- |
|  |
| Ειδικού καθεστώτος | 
* Στρατού
	+ Μόσχα
	+ Ουκρανία
* Ντιναμό
	+ Μόσχα
	+ Ουκρανία
* ΝΤΟΣΑΑΦ
 |
|  |
| Εθελοντικές Συνενώσεις | 
* Μπουρεβέστνικ
* Λοκομοτίβ
* Σπαρτάκ
* Τρουντόβιε Ρεζέρβι
* Βόντνικ
* Ζενίτ
 |
|  |
| άλλες Συνενώσεις | 
* Ενέργκια
* Χίμικ
* Μέταλουργκ
* Νεφτιάνικ
* Πιστσέβικ
* Σαχτιόρ
* Τορπέντο
 |
|  |
| Εθελοντικές Δημοκρατικές | 
* Τρουντ / Ουροζάι (ΡΣΟΣΔ)
* Αβανχάρντ / Κόλος (Ουκρ. ΣΟΣΔ)
* Τσερβόνι στσιαχ / Ουρατζάι (Λευκ. ΣΟΣΔ)
* Μεκνάτ / Παχτακόρ (Ουζμπ. ΣΟΣΔ)
* Ενμπέκ / Καϊράτ (Καζακ. ΣΟΣΔ)
* Γκεντιάντι / Κολμέουρνε (Γεωρ. ΣΟΣΔ)
* Νεφτσί / Μεκσούλ (Αζερ. ΣΟΣΔ)
* Ζαλγκίρις / Νέμουνας (Λιθ. ΣΟΣΔ)
* Μολντόβα / Κολχόζνικ (Μολ. ΣΟΣΔ)
* Νταουγκάβα / Βάρπα (Λετ. ΣΟΣΔ)
* Άλγκα / Κολχόζτσι (Κιργ. ΣΟΣΔ)
* Τατζικιστάν / Χοσίλοτ (Τατζ. ΣΟΣΔ)
* Ασχατάνκ / Σεβάν (Αρμ. ΣΟΣΔ)
* Ζαχμέτ / Κολχόζτσι (Τουρκ. ΣΟΣΔ)
* Κάλεφ / Τζουντ (Εσθ. ΣΟΣΔ)
 |

 |
Οι **Warhorse** ήταν βρετανικό hard rock συγκρότημα που δημιουργήθηκε το 1970 από τον πρώην μπασίστα των Deep Purple, Νικ Σίμπερ.

Βιογραφία
---------

Ο Σίμπερ απολύθηκε από τους Deep Purple το καλοκαίρι του 1969, μετά την ηχογράφηση του ομώνυμου δίσκου τους. Λίγες ημέρες αργότερα, εντάχθηκε στο προσωπικό σχήμα της Μάρσα Χαντ και έπαιξαν ζωντανά στο φεστιβάλ "Isle of Wight" του 1969 μπροστά σε 150.000 θεατές. Θεωρώντας ότι τα υπόλοιπα μέλη του σχήματος δεν ήταν ικανά να αντεπεξέλθουν στις απαιτήσεις, ο Σίμπερ έφερε τους Τζεντ Πεκ στην κιθάρα και Μακ Πουλ στα τύμπανα.  

Όταν η Χαντ έμεινε έγκυος και αναγκάστηκε να αποχωρήσει από την ενεργό δράση, το συγκρότημα μετονομάστηκε σε Warhorse, με τον Άσλι Χολτ στα φωνητικά και τον μετέπειτα κιμπορντίστα των Yes, Ρικ Γουέικμαν στα πλήκτρα. Ο Γουέικμαν έδωσε τη θέση του στον Φρανκ Ουίλσον το καλοκαίρι του 1970.  

Οι Warhorse υπέγραψαν συμβόλαιο συνεργασίας με την "Vertigo Records" και κυκλοφόρησαν το ομώνυμο ντεμπούτο τους το Νοέμβριο του 1970, μαζί με το σινγκλ "*St. Louis*", αποτυγχάνοντας όμως να μπουν στους καταλόγους επιτυχιών. Έδωσαν την πρώτη τους συναυλία ανοίγοντας για τους Mott the Hoople και περιόδευσαν για την προώθηση του δίσκου, αλλά δεν κατάφεραν να βελτιώσουν το επίπεδο των πωλήσεων τους.  

Το 1971, ο Πιτ Παρκς αντικατέστησε το Πεκ στην κιθάρα και οι Warhorse ηχογράφησαν τον δίσκο "*Red Sea*", ο οποίος κυκλοφόρησε τον Ιούνιο της επόμενης χρονιάς. Παρ’ όλα αυτά, η μηδαμινή προώθηση από την εταιρεία οδήγησε σε χαμηλές πωλήσεις και η "Vertigo" τους απέρριψε, διακόπτοντας τη συνεργασία τους.  

Μετά την κυκλοφορία του άλμπουμ, ο Μακ Πουλ αποχώρησε για να ενταχθεί στους Gong, δίνοντας τη θέση του στον Μπάρνι Τζέιμς. Οι Warhorse συνέχισαν να πραγματοποιούν ζωντανές εμφανίσεις μέχρι το 1974, όταν οι Χολτ και Τζέιμς αποφάσισαν να συνεχίσουν με το προσωπικό σχήμα του Ρικ Γουέικμαν, με αποτέλεσμα ο Σίμπερ να διαλύσει τους Warhorse.  

Το συγκρότημα έχει επανενωθεί για σύντομα χρονικά διαστήματα το 1985 και το 2005, με τη σύνθεση των Άσλι Χολτ, Νικ Σίμπερ, Πιτ Παρκς, Φρανκ Ουίλσον και Μακ Πουλ.

Δισκογραφία
-----------

* *Warhorse* (1970)
* *Red Sea* (1972)
* *Best Of Warhorse* (1986)

Παραπομπές
----------

1. ↑  Isle of Wight festival, August 30th and 31st 1969, Marsha Hunt
2. ↑  Warhorse - Warhorse
3. ↑  Warhorse - Red Sea

Πηγές
-----

* Nick Simper. Warhorse & Fandango History - Deep-Purple.net
Η **αθλητική κοινωνία Λοκομοτίβ** (ρωσικά: Спортивное общество Локомотив) αφορά την οργάνωση μιας σειράς αθλητικών ενώσεων των σοσιαλιστικών χωρών.

Στο παρελθόν ήταν υπεύθυνη για τα παραρτήματά της στην ΕΣΣΔ. Πλέον δραστηριοποιείται στη Ρωσία (РФСО Локомотив). 

Επίσης, είναι μέλος της Διεθνούς Αθλητικής Ένωσης Σιδηροδρόμων (USIC).

Ιστορία
-------

Ιδρύθηκε το 1936 με σκοπό τη σύνδεση των εργαζομένων στις σιδηροδρομικές μεταφορές, τις συγκοινωνίες και το μετρό. Η προέλευση της κοινωνίας χρονολογείται από το 1923, όταν δημιουργήθηκε ο Σύλλογος της Οκτωβριανής Επανάστασης, συνδέοντας ποδοσφαιριστές των σιδηροδρόμων της Μόσχας.

Το 1972 η κοινωνία αριθμούσε περίπου 7.000 συλλόγους φυσικής αγωγής (πάνω από 1,3 εκατομμύρια αθλητές) και καλλιεργούσε περισσότερα από 40 αθλήματα. Τον Ιανουάριο του 1973, η Λοκομοτίβ διέθετε 247 γήπεδα, περίπου 500 γυμναστήρια, 260 χώρους σκι, 127 σκοπευτήρια, 36 πισίνες, περίπου 6.000 αθλητικές εγκαταστάσεις και γήπεδα ποδοσφαίρου.

Το 1987 η σοβιετική κοινωνία Λοκομοτίβ συγχωνεύθηκε με έναν αριθμό άλλων αθλητικών κοινωνιών σε μία ενιαία αθλητική κοινωνία. Το 1999 ιδρύθηκε η ρωσική κοινωνία φυσικής αγωγής «Λοκομοτίβ» (Российское физкультурно-спортивное общество «Локомотив») στα ίχνη της ιστορίας της πανενωτικής εθελοντικής αθλητικής κοινωνίας των εργαζομένων των σιδηροδρομικών μεταφορών, μιας από τις πρώτες αθλητικές κοινωνίες εργαζομένων της ΕΣΣΔ.

Σύλλογοι
--------

* Λοκομοτίβ Μόσχας (ποδόσφαιρο)
* Λοκομοτίβ Μόσχας (ράγκμπι)
* Λοκομοτίβ Κουμπάν (καλαθοσφαίριση)
* Λοκομοτίβ Γιαροσλάβλ (χόκεϊ επί πάγου)
* Λοκομοτίβ Κιέβου (ποδόσφαιρο)
* Λοκομοτίβ Χάρκιβ (ποδόσφαιρο)
* Λοκομοτίβι Τιφλίδας (ποδόσφαιρο)

Παραπομπές
----------

1. ↑  Members usic-sports.org

Εξωτερικοί σύνδεσμοι
--------------------

* Επίσημος ιστότοπος

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Αθλητικές κοινωνίες της Σοβιετικής Ένωσης |
| --- |
|  |
| Ειδικού καθεστώτος | 
* Στρατού
	+ Μόσχα
	+ Ουκρανία
* Ντιναμό
	+ Μόσχα
	+ Ουκρανία
* ΝΤΟΣΑΑΦ
 |
|  |
| Εθελοντικές Συνενώσεις | 
* Μπουρεβέστνικ
* Λοκομοτίβ
* Σπαρτάκ
* Τρουντόβιε Ρεζέρβι
* Βόντνικ
* Ζενίτ
 |
|  |
| άλλες Συνενώσεις | 
* Ενέργκια
* Χίμικ
* Μέταλουργκ
* Νεφτιάνικ
* Πιστσέβικ
* Σαχτιόρ
* Τορπέντο
 |
|  |
| Εθελοντικές Δημοκρατικές | 
* Τρουντ / Ουροζάι (ΡΣΟΣΔ)
* Αβανχάρντ / Κόλος (Ουκρ. ΣΟΣΔ)
* Τσερβόνι στσιαχ / Ουρατζάι (Λευκ. ΣΟΣΔ)
* Μεκνάτ / Παχτακόρ (Ουζμπ. ΣΟΣΔ)
* Ενμπέκ / Καϊράτ (Καζακ. ΣΟΣΔ)
* Γκεντιάντι / Κολμέουρνε (Γεωρ. ΣΟΣΔ)
* Νεφτσί / Μεκσούλ (Αζερ. ΣΟΣΔ)
* Ζαλγκίρις / Νέμουνας (Λιθ. ΣΟΣΔ)
* Μολντόβα / Κολχόζνικ (Μολ. ΣΟΣΔ)
* Νταουγκάβα / Βάρπα (Λετ. ΣΟΣΔ)
* Άλγκα / Κολχόζτσι (Κιργ. ΣΟΣΔ)
* Τατζικιστάν / Χοσίλοτ (Τατζ. ΣΟΣΔ)
* Ασχατάνκ / Σεβάν (Αρμ. ΣΟΣΔ)
* Ζαχμέτ / Κολχόζτσι (Τουρκ. ΣΟΣΔ)
* Κάλεφ / Τζουντ (Εσθ. ΣΟΣΔ)
 |

 |